《吾谷行》
清代·吴伟业

吾谷千章万章木，插石缘溪秀林麓。中有双株向背生，并干交柯互蟠曲。

一株夭矫面东风，上拂青云宿黄鹄。黄鹄引吭鸣一声，响入瑶花飞簌簌。

一株偃蹇踞阴崖，半死半生遭屈辱。雷劈烧痕翠鬣焦，雨垂漏滴苍皮缩。

泥崩石断迸枯根，鼠窜虫穿隐空腹。行人过此尽彷徨，日暮驱车不能速。

前山路转相公坟，宰木参差乱入云。枝上子规啼碧血，道傍少妇泣罗裙。

罗裙碧血招魂哭，寡鹄羁雌不忍闻。同伴几家逢下泪，羡他夫婿尚从军。

可怜吾谷天边树，犹有相逢断肠处。得免仓皇剪伐愁，敢辞漂泊风霜惧。

木叶山头雪正飞，行人十月辽阳戍。兄在长安弟玉关，摘叶攀条不能去。

昨宵有客大都来，传道君王幸渐台。便殿含毫题诏湿，閤门走马报花开。

宫槐听取从官咏，御柳催成应制才。定有春风到吾谷，故园不用忧樵牧。

虽遇彫枯坠叶黄，恰逢滋茂攒条绿。繇来荣落总何常，莫向千门羡栋梁。

君不见庾信伤心《枯树赋》，纵吟风月是他乡。

作者简介：吴伟业（1609～1672）字骏公，号梅村，别署鹿樵生、灌隐主人、大云道人，世居江苏昆山，祖父始迁江苏太仓，汉族，江苏太仓人，崇祯进士。明末清初著名诗人，与钱谦益、龚鼎孳并称“江左三大家”，又为娄东诗派开创者。长于七言歌行，初学“长庆体”，后自成新吟，后人称之为“梅村体”。